b'\n_START_ARTICLE_\nDB Cargo\n_START_PARAGRAPH_\nDB Cargo \xe2\x80\x93 tidligere DB Schenker Rail og Railion \xe2\x80\x93 er det st\xc3\xb8rste europ\xc3\xa6iske godsjernbaneselskab. Koncernen er opst\xc3\xa5et ved en fusion af de tyske og hollandske statsbaners godsdivisioner 1. september 2003. Koncernen er inddelt i nationale datterselskaber i Danmark, Holland, Italien, Tyskland samt fra 1. juni 2007 desuden ogs\xc3\xa5 i Schweiz, hvor disse navne anvendes._NEWLINE_Navnet "Railion" skulle oprindeligt minde om det engelske udtryk rely on (da. "stole p\xc3\xa5"), men som f\xc3\xb8lge af dialekterne i de to moderlande slog dette aldrig rigtig igennem._NEWLINE_DB Cargo har sit hoveds\xc3\xa6de i Mainz og dets aktier er fordelt med 92\xc2\xa0% til Deutsche Bahn (DB) og 6\xc2\xa0% til Nederlandse Spoorwegen (NS) og 2\xc2\xa0% til Danske Statsbaner (DSB). DSB fik sin ejerandel i forbindelse med frasalget af den underskudsgivende godsdivision._NEWLINE_Siden 2001 har DB Cargo Scandinavia dermed drevet godstrafik p\xc3\xa5 jernbane i Danmark fra hovedkontoret i Taastrup._NEWLINE_Som et led i en ensretning af selskabet skiftede man 16. februar 2009 navn til DB Schenker Rail. I 2016 skiftede man navn endnu engang, til DB Cargo.'